
Text rozhodnutia
Súd: Krajský súd Prešov Spisová značka: 3S/111/2010 Identifikačné číslo súdneho spisu: 8010200768 Dátum vydania rozhodnutia: 25. 11. 2011 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2011:8010200768.2 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedníčky senátu JUDr. Ľuboslavy Mruškovičovej a sudkýň JUDr. Kataríny Morozovej Nemcovej a JUDr. Moniky Tobiašovej v právnej veci žalobcu Coryn, s.r.o., Jesenná 8, Prešov, IČO: 36 510 645, zastúpeného JUDr. Jánom Garajom, advokátom so sídlom v Prešove, Floriánova č. 2, proti žalovanému Katastrálnemu úradu Prešov, Konštantínova 6, za účasti spoločnosti TOP R servis, s.r.o., Továrenská 43, Stará Ľubovňa, IČO: 44 007 477, o preskúmanie zákonnosti rozhodnutia žalovaného zo dňa 30. septembra 2010, číslo: Vo 12/2010/Ba na základe žaloby takto r o z h o d o l : Z r u š u j e rozhodnutie žalovaného zo dňa 30. septembra 2010, číslo: Vo 12/2010/Ba podľa § 250j ods. 2 písm. a/, e/ O.s.p. a vracia vec žalovanému na ďalšie konanie. Z a v ä z u j e žalovaného nahradiť žalobcovi trovy konania vo výške 389,92 Eur, ktoré je žalovaný povinný zaplatiť v lehote 15 dní odo dňa právoplatnosti tohto rozsudku na účet právneho zástupcu žalobcu JUDr. Jána Garaja, vedený v H., a.s., č. účtu: XXXXXXXXXX/XXXX. o d ô v o d n e n i e : Preskúmavaným rozhodnutím zo dňa 30. 9. 2010, číslo: Vo 12/2010/Ba rozhodol žalovaný ako príslušný odvolací orgán vo veci odvolania žalobcu proti rozhodnutiu Správy katastra Prešov zo dňa 19. 7. 2010, číslo: V-6244/2009 (ďalej len rozhodnutie prvostupňového správneho orgánu) tak, že podľa § 59 ods. 2 zákona č. 71/1967 Zb. o správnom konaní (ďalej len Správny poriadok) odvolanie zamietol a rozhodnutie prvostupňového správneho orgánu potvrdil. V odôvodnení preskúmavaného rozhodnutia uviedol, že dňa 19. 7. 2010 vydal prvostupňový správny orgán rozhodnutie, ktorým v zmysle § 31b písm. f) zákona č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam (ďalej len katastrálny zákon) zastavil konanie vo veci návrhu na vklad vlastníckeho práva do katastra nehnuteľností na základe kúpnej zmluvy zo dňa 27. 11. 2009, uzavretej medzi spoločnosťou TOP R servis, s.r.o. ako predávajúcim a spoločnosťou Coryn, s.r.o. ako kupujúcim. Proti tomuto rozhodnutiu podal v zákonom stanovenej lehote odvolanie žalobca. V odvolaní citoval ustanovenie § 31 katastrálneho zákona a výňatok dôvodovej správy k zákonu č. 304/2009 Z.z., ktorý novelizoval katastrálny zákon. Zastáva názor, že správa katastra nebola oprávnená vydať rozhodnutie ktorým zrušila rozhodnutie o povolení vkladu vlastníckeho práva a to z dôvodu, že vklad vlastníckeho práva už bol právoplatne povolený a rozhodnutie o povolení vkladu nadobudlo právoplatnosť dňa 5. 2. 2010. Správa katastra nie je oprávnená vydať rozhodnutie ktorým zruší rozhodnutie o povolení vkladu, ktorý už bol právoplatne povolený z dôvodu absencie právomoci. V takomto prípade sa jedná o ničotný správny akt, tzv. paakt. Následne sa odvolateľ pokúsil vysvetliť otázku nepríslušnosti správneho orgánu, otázku ničotného správneho aktu, citoval čl. 2 ods. 2 Ústavy SR. Autoritatívne rozhodnúť o zániku vlastníckeho práva prináleží len nezávislému súdu, čo potvrdzujú rozhodnutia Najvyššieho správneho súdu vo veciach administratívnych vedených pod č. 1457/1922, 10303/1933 a 627/1941, ako aj rozsudky Vrchného súdu v Prahe zo dňa 10. 3. 1995 a 31. 3. 1995 a rozsudky publikované v časopise Súdna judikatúra č. 7, ročník 1998, pod č. 239. Odvolateľ ďalej uviedol, že potvrdenie Ministerstva dopravy, pôšt a telekomunikácií SR (ďalej len „ministerstvo") zo dňa 24. 6. 2009 je jasné a zrozumiteľné a týka sa všetkých katastrálnych konaní. Túto skutočnosť potvrdzuje aj vyjadrenie SR, zastúpenej ministerstvom v odpovedi zo dňa 28. 12. 2009. Nesúhlasí s názorom prokurátora, že oprávneným z predkupného práva je Národná diaľničná spoločnosť, a.s. (ďalej len „NDS, a.s."), ktorá sama tvrdí opak. Dňa 2. 7. 2010 bola spoločnosti AKANT, s.r.o. doručená odpoveď NDS, a.s. zo dňa 14.06.2010, v ktorej je uvedené, že NDS, a.s. nie je v zmysle zápisu na LV osobou oprávnenou z predkupného práva. Na LV č. XXXX v kat. úz. W. je v zmysle § 7a zákona č. 669/2007 Z.z. zriadené vecné bremeno spočívajúce v predkupnom práve v prospech SR - ministerstva. Na záver odvolateľ uviedol, že postup okresného prokurátora, ako aj správy katastra bol v rozpore so zákonom, pretože NDS, a.s. ako oprávnená z predkupného práva si je sama vedomá, že oprávneným z predkupného práva v zmysle § 7a zákona č. 669/2007 Z.z. nie je ona sama, ale ministerstvo. Preto navrhol, aby odvolací orgán rozhodnutie správy katastra zo dňa 19.07.2010 pod č. V-6244/2009 zrušil. Žalovaný preskúmal napadnuté rozhodnutie a konanie ktoré mu predchádzalo v celom rozsahu a zistil nasledovný skutkový stav: Dňa 1. 12. 2009 bol správe katastra doručený návrh na vklad kúpnej zmluvy uzavretej dňa 27. 11. 2009 medzi TOP R servis, s.r.o. ako predávajúcim a Coryn, s.r.o. ako kupujúcim. V súlade s čl. II zmluvy boli predmetom prevodu vlastníckeho práva parcely registra E KN č. 114/2 a 103/1 (zapísané na LV č. XXX v kat. úz. S.) a parcela E KN č. 3135/4 (zapísaná na LV č. XXXX v kat. úz. B.). Dňa 14. 12. 2009 vydal prvostupňový správny orgán rozhodnutie o prerušení konania č. V-6244/09-P za účelom predloženia vyjadrenia Slovenskej republiky ako oprávnenej z predkupného práva v zmysle ust. § 7a zákona č. 669/2007 Z.z. vo vzťahu k parcele E KN č. 3135/4 v kat. úz. B.. Na predmetnej parcele sa má uskutočniť stavba diaľnice v zmysle rozhodnutia Krajského stavebného úradu v Prešove o umiestnení líniovej stavby č. 2009-730/3005-11/Sp-KC zo dňa 03.09.2009. Účastník konania TOP R servis, s.r.o. prevzal rozhodnutie dňa 20. 1. 2010, t.j. 30 dňová lehota na odstránenie nedostatkov mu uplynula dňa 19.02.2010 a účastník konania Coryn, s.r.o. prevzal rozhodnutie dňa 14. 12. 2009, t.j. 30 dňová lehota na odstránenie nedostatkov mu uplynula dňa 13. 1. 2010. V súvislosti s konaniami vedenými na správe katastra vo veci zápisov predkupného práva bolo do spisu č. V-6244/09-P doručené stanovisko ministerstva zo dňa 28. 12. 2009 s poukazom aj na potvrdenie ministerstva č. 08439/2009/OZFP/25845-M zo dňa 24. 6. 2009 o neuplatnení si predkupného práva k pozemkom určeným na prípravu a výstavu diaľnic a rýchlostných ciest uvedených v prílohe zákona č. 669/2007 Z.z.. Dňa 5. 2. 2010 vydala správa katastra rozhodnutie o povolení vkladu pod č. V-6244/09-P. Následne na to dňa 4. 3. 2010 bol správe katastra doručený protest prokurátora Okresnej prokuratúry v Prešove (ďalej len „protest prokurátora") č. Pd 51/10/-1 zo dňa 1. 3. 2010, ktorý vyslovil nezákonnosť rozhodnutia správy katastra o povolení vkladu vlastníckeho práva č. V-6244/09-P zo dňa 5. 2. 2010. Dôvodom vyslovenia nezákonnosti uvedeného rozhodnutia bolo konštatovanie prokurátora, že vyššie uvedené stanovisko ministerstva v nadväznosti na potvrdenie ministerstva nie je možné považovať za dostatočne relevantnú listinu preukazujúcu splnenie si ponukovej povinnosti voči štátu, pokiaľ ide o zákonné predkupné právo vymedzené ust. § 7a zákona č. 669/2007 Z.z.. Ako ďalej vyplýva z podaného protestu, potvrdenie ministerstva zo dňa 24. 6. 2009 je svojim obsahom nezrozumiteľné a neurčité. V tomto konaní nie je prípustné akceptovať skutočnosť, že by sa štát všeobecne vopred vzdal svojich práv, ktoré ešte nemá. Osobitné a individuálne určené vyjadrenie subjektu (ktorým je NDS, a.s.) je potrebné ku každému návrhu na vklad, a to tak, aby bolo dostatočne jasné, či si v danej veci uplatní alebo neuplatní zákonné predkupné právo. Na základe týchto záverov vydala správa katastra dňa 1. 4. 2010 rozhodnutie č. V-6244/09-P, ktorým plne vyhovela protestu prokurátora č. Pd 51/10/-1 a napadnuté rozhodnutie o povolení vkladu vlastníckeho práva zo dňa 5. 2. 2010 zrušila. Účastník konania Coryn, s.r.o. podal proti uvedenému rozhodnutiu č. V-6244/09- P zo dňa 1. 4. 2010 odvolanie (s doplneným podaním zo dňa 26. 4. 2010). Dňa 25. 5. 2010 vydal katastrálny úrad rozhodnutie č. Upo 2/2010-So, ktorým potvrdil rozhodnutie prvostupňového správneho orgánu č. V-6244/09-P zo dňa 1. 4. 2010, ktorým sa plne vyhovelo protestu prokurátora č. Pd 51/10/-1 zo dňa 01.03.2010. Ako vyplýva z odôvodnenia odvolacieho správneho orgánu, dôvodom potvrdenia vecnej správnosti rozhodnutia správy katastra o vyhovení protestu prokurátora bolo konštatovanie prokurátora o nezákonnosti rozhodnutia o povolení vkladu, a to vzhľadom na predmet kúpy, konkrétne vo vzťahu k parcele E KN č. 3135/4 zapísanej na LV XXXX v kat. úz. B., ku ktorej vzniká na základe zákona č. 669/2007 Z.z. predkupné právo. V zmysle záverov uvedených v citovanom proteste prokurátora i v rozhodnutí katastrálneho úradu č. Upo 2/2010-So zo dňa 25. 5. 2010 vydala správa katastra v danej veci rozhodnutie o zastavení konania č. V-6244/2009 zo dňa 19. 7. 2010, proti ktorému bolo podané odvolanie. Konanie o vklade vlastníckeho práva je upravené v § 28 a nasl. katastrálneho zákona, účinného v čase doručenia kúpnej zmluvy č. V-6244/09-P, kde v zmysle ust. § 31 ods. 1, správa katastra preskúma zmluvu z hľadiska, či obsahuje podstatné náležitosti zmluvy, či je úkon urobený v predpísanej forme, či je prevodca oprávnený nakladať s nehnuteľnosťou, či sú prejavy vôle dostatočne určité a zrozumiteľné, či zmluvná voľnosť alebo právo nakladať s nehnuteľnosťou nie sú obmedzené, či zmluva neodporuje zákonu, či zákon neobchádza a či sa neprieči dobrým mravom. Pri rozhodovaní o vklade prihliada správa katastra aj na skutkové a právne skutočnosti, ktoré by mohli mať vplyv na povolenie vkladu. Z citácie uvedeného ustanovenia vyplýva pre správny orgán zákonná povinnosť prihliadať okrem podstatných náležitostí (essentialia negotii) príslušného zmluvného typu a procesných ako aj hmotno-právnych podmienok zakladajúcich perfektnosť právneho úkonu, aj na také skutkove a právne okolnosti, ktoré by mohli mať vplyv na povolenie vkladu. V danom prípade je touto skutkovou a právnou okolnosťou (v nadväznosti na splnenie hmotno-právnej podmienky povolenia vkladu) práve posúdenie skutočnosti, či si oprávnený subjekt uplatní predkupné právo podľa ust. § 7a zákona č. 669/2007 Z.z. k predmetu prevodu, konkrétne k parcele E KN č. 3135/4 zapísanej na LV č. XXXX v kat. úz. B.. Skutočnosť, že sa s touto otázkou vysporiadaval správny orgán je podložená rozhodnutím o prerušení konania vydanom dňa 14. 12. 2009 podľa § 31a písmeno c) katastrálneho zákona, podľa ktorého konanie o návrhu na vklad sa preruší, ak bol účastník konania vyzvaný, aby v určenej lehote predložil verejnú listinu alebo inú listinu, ktorá potvrdzuje právo k nehnuteľnosti, alebo aby odstránil nedostatky návrhu, prípadne jeho príloh. Nakoľko do spisu prvostupňového správneho orgánu bolo predložené stanovisko ministerstva zo dňa 28. 12. 2009, v spojení s potvrdením ministerstva zo dňa 24. 6. 2009, správa katastra najprv rozhodla o povolení vkladu vlastníckeho práva rozhodnutím zo dňa 5. 2. 2010, ale po doručení protestu prokurátora, rozhodla o jeho zrušení, a to rozhodnutím zo dňa 1. 4. 2010. Ako vyplýva z obsahu protestu prokurátora, citované potvrdenie ministerstva nie je možné považovať za právne relevantnú listinu preukazujúcu splnenie si ponukovej povinnosti voči štátu, pretože nie je možné akceptovať vzdanie sa vopred svojich práv, ktoré ešte nemá. Z uvedeného dôvodu konštatoval prokurátor, že potvrdenie ministerstva je svojim obsahom neurčité a nezrozumiteľné, pričom podľa § 37 ods. 1 Občianskeho zákonníka sa právny úkon musí urobiť slobodne a vážne, určite a zrozumiteľne; inak je neplatný. Citované ustanovenie je kogentným ustanovením, ktoré v prípade jeho nedodržania zakladá absolútnu neplatnosť príslušného právneho úkonu. Súčasne v závere protestu prokurátor uviedol, že jediným oprávneným subjektom na vykonanie predkupného práva v tomto konaní je NDS, a.s.. K tvrdeniu Coryn, s.r.o. v odvolaní, že správa katastra nie je oprávnená vydať rozhodnutie ktorým ruší rozhodnutie o povolení vkladu vlastníckeho práva s poukazom na nulitu právneho aktu katastrálny úrad uviedol, že protest prokurátora je inštitútom, ktorý nie je ani riadnym ani mimoriadnym opravným prostriedkom, ale je prostriedkom realizácie právomoci pri ochrane zákonnosti. Protest prokurátora je prostriedok na odstránenie vecnej nezákonnosti rozhodnutia správneho orgánu, resp. na odstránenie procesných nedostatkov konania, ktoré majú vplyv na rozhodnutie o merite veci. Uvedený záver vyplýva z nálezu Ústavného súdu SR č. 76/1993, čo súčasne korešponduje aj s ust. § 21 ods. 1 zákona o prokuratúre. V zmysle citovaného nálezu ústavného súdu je protest prokurátora chápaný ako prostriedok realizácie právomoci prokuratúry pri ochrane zákonnosti, ktorý slúži na odstránenie predovšetkým vecnej nezákonnosti rozhodnutia správneho orgánu, resp. na odstránenie procesných nedostatkov konania, ktoré majú vplyv na vecnú stránku konania. V tejto súvislosti je potrebné zdôrazniť, že konanie o proteste prokurátora je opravným konaním, v rámci ktorého nie sú využívané opravné prostriedky podľa správneho poriadku, ale ide o využívaný dozorný prostriedok, na základe ktorého vo vnútri správneho orgánu prebehne konanie o zmene alebo zrušení rozhodnutia napádaného protestom. Ak odvolateľ tvrdí, že rozhodnutie správy katastra o zrušení povolenia vkladu vlastníckeho práva je v danom prípade ničotným správnym aktom, tzv. paaktom z dôvodu absencie právomoci, ktorá je daná jedine súdnemu orgánu, táto skutočnosť nekorešponduje s právnym postupom a je dokonca aj v rozpore so samotným tvrdením žalobcu, ktorý sám uvádza, že rozhodnutie možno preskúmať súdom alebo podať protest prokurátora. Z nálezu Ústavného súdu č. PI. ÚS 21/08-39 vyplýva, že protestom prokurátora možno iniciovať a v konečnom dôsledku aj dosiahnuť zásah do právoplatných rozhodnutí, či iných právnych aktov orgánov verejnej správy. V danom prípade správny orgán vydaním rozhodnutia o vyhovení protestu prokurátora zo dňa 01.04.2010, v spojení s rozhodnutím vydaným v rámci odvolacieho konania č. Upo 2/2010- So zo dňa 25.05.2010, po ktorom bolo vydané rozhodnutie o zastavení konania zo dňa 19. 7. 2010, neprekročil rámec zákonom priznaných právomocí, ale postupoval v súlade s právnym názorom orgánu zabezpečujúceho dozor a dohľad nad zákonnosťou. Konanie o proteste prokurátora sa začalo až po doručení protestu č. Pd 51/10/-1 zo dňa 1. 3. 2010 (doručený dňa 4. 3. 2010) čo značí, že v danom prípade správny orgán nerozhodol sám o zrušení napadnutého vkladu (z vlastne právomoci, ktorú nemá), ale z podnetu prokuratúry, ktorá vstúpila do konania ako orgán dozorujúci nad zákonnosťou. Odvolací dôvod spočívajúci v poukázaní na odpoveď ministerstva č. 7919/2008-OZFP/z.26789 zo dňa 1. 7. 2009 a tiež stanovisko ministerstva č. 19504/2009-OZFP/z.53385 zo dňa 28. 12. 2009, kde sa obe listiny odvolávajú na všeobecné potvrdenie ministerstva č. 08439/2009/OZFP/25845-M zo dňa 24. 6. 2009 nemožno považovať za právne relevantné listiny preukazujúce splnenie si ponukovej povinnosti voči štátu pokiaľ ide o zákonné predkupné právo vyplývajúce z ust. §7a zákona č. 669/2007 Z.z.. Prokurátor v proteste zdôraznil skutočnosť, že v danom prípade je potrebné ku každému prevodu nehnuteľnosti na ktorej viazne predkupné právo, predložiť osobitné vyjadrenie subjektu v prospech ktorého svedčí takéto predkupné právo. Potvrdenie ministerstva zo dňa 24. 6. 2009 je podľa obsahu nezrozumiteľné a neurčité a v tomto konaní nie je prípustné akceptovať skutočnosť, že by sa štát všeobecne vopred vzdal svojich práv, ktoré ešte nemá. Súčasne doplnil, že ku každému návrhu na vklad je potrebné individuálne určené vyjadrenie subjektu oprávneného z predkupného práva o tom, či si v danej veci uplatní alebo neuplatní zákonné predkupné právo, pričom oprávneným subjektom pre účely vydania predmetného potvrdenia je NDS, a.s.. V danom prípade ide o tzv. zákonné predkupné právo, ktoré vzniká podľa ust. § 7a zákona č. 669/2007 Z.z., čo značí, že v samotnom prípade vykonanie zápisu tohto zákonného vecného bremena je iba technickým úkonom potvrdzujúcim už existujúci právny stav. Vo vzťahu k ďalšiemu tvrdeniu žalobcu o tom, že stanovisko ministerstva zo dňa 28. 12. 2009 (s ohľadom na potvrdenie ministerstva zo dňa 24. 6. 2009) bolo vydané na účely všetkých katastrálnych konaní katastrálny úrad uviedol, že súčasne (a to dokonca v čase plynutia lehôt na odstránenie nedostatkov konania podľa rozhodnutia o prerušení konania zo dňa 14.12.2009), konkrétne dňa 18. 1. 2010, bolo prvostupňovému správnemu orgánu doručené nové rozhodnutie ministra dopravy pôšt a telekomunikácií SR č. 3 zo dňa 7. 1. 2010 z ktorého je dostatočne zrejmé, že „toto rozhodnutie nahrádza potvrdenie č. 08439/2009/OZFP/25845-M zo dňa 24. júna 2009 a vzťahuje sa na všetky katastrálne základe § 7a zákona č. 669/2007 Z.z., po nadobudnutí právoplatnosti územného rozhodnutia vydaného na niektorú zo stavieb diaľnic a rýchlostných ciest uvedených v prílohe zákona č. 669/2007 Z.z. zapísané predkupné právo SR - ministerstva". Odvolací dôvod spočívajúci v tvrdení, že NDS, a.s. nie je subjektom oprávneným z predkupného práva, keďže sama odkazuje na SR - ministerstvo vo vyjadrení ktoré bolo dňa 2. 7. 2010 doručené spoločnosti AKANT, s.r.o., katastrálny úrad považuje za bezpredmetné. V odvolacom konaní prihliadal druhostupňový správny orgán na skutkove a právne skutočností ktoré tu boli v čase rozhodovania správy katastra, teda do dňa vydania rozhodnutia o zastavení konania. Do dňa vydania rozhodnutia správy katastra o zastavení konania nebola do spisu predložená žiadna listina, ktorá by mala za následok iné rozhodnutie ako bolo uvedené v predmetnom proteste prokurátora i v rozhodnutí katastrálneho úradu zo dňa 25. 5. 2010. Navyše žiadna takáto listina sa ani v spise nenachádza. V tejto súvislosti možno taktiež uviesť, že predmetné vyjadrenie NDS, a.s. uvádzané odvolateľom sa vzťahuje na konkrétne parcely, nie je vyjadrením všeobecnej podstaty. V danom prípade sa nejedná ani o totožnosť subjektov, keďže spoločnosť AKANT, s.r.o. nie je účastníkom tohto konania. V zmysle § 31b v spojení s § 31a katastrálneho zákona správa katastra rozhodla v časovom slede a v kontexte skutkových a právnych okolností (aj s ohľadom na právny názor okresnej prokuratúry i odvolacieho správneho orgánu), v ktorých bolo konštatované, že napriek prerušeniu konania (rozhodnutím zo dňa 14. 12. 2009), nebola predložená účastníkmi konania žiadna relevantná listina preukazujúca uplatnenie si alebo neuplatnenie si predkupného práva. Znamená to, že vytýkaný nedostatok konania nebol účastníkmi odstránený, preto správny orgán postupoval podľa ust. § 31b/ písmeno f/ katastrálneho zákona, podľa ktorého sa konanie o návrhu na vklad zastaví, ak účastník konania v určenej lehote neodstránil nedostatky návrhu na vklad, prípadne jeho príloh. Včas podanou žalobou sa žalobca domáhal preskúmania rozhodnutia žalovaného. Uviedol, že na základe kúpnej zmluvy uzavretej dňa 27. 11. 2009 odkúpil od predávajúceho, spoločnosti TOP R servis, s.r.o., nehnuteľnosti nachádzajúce sa v kat. úz. S. a to parcelu KN-E č. 114/2 - orná pôda o výmere 1830 m2, parcelu KN-E č. 103/1 - orná pôda o výmere 1876 m2, zapísané na LV č. XXX a nehnuteľnosť nachádzajúcu sa v kat. úz. B., a to parcelu KN-E č. 3135/4 - trvalý trávnatý porast o výmere 1369 m2, zapísanú na LV č. XXXX. Konanie bolo vedené na Správe katastra Prešov pod č. V 6244/2009-P, na základe návrhu na vklad zo dňa 27. 11. 2009, doručeného správe katastra dňa 1. 12. 2009. Dňa 14. 12. 2009 bolo žalobcovi doručené rozhodnutie Správy katastra v Prešove zo dňa 14. 12. 2009, vedeného pod č. k. V - 6244/2009-P, ktorým správny orgán konanie podľa § 31a písm. c) zákona č. 162/1995 Z. z. prerušil a to na dobu 30 dní odo dňa doručenia tohto rozhodnutia. V rozhodnutí o prerušení konania správny orgán vyzval účastníkov: „preukázať, že -predávajúci ponúkli vec - predmet prevodu oprávnenému z predkupného práva (t.j. SR, Ministerstvu dopravy pôšt a telekomunikácií) a oprávnený si toto právo neuplatnil". Listami zo dňa 15. 12. 2009 a 17. 12. 2009 podal žalobca voči tomuto rozhodnutiu sťažnosť v odôvodnení ktorej uviedol, že s takýmto odôvodnením nesúhlasí a poukázal na rozhodnutie, ktoré vydala dňa 24. júna 2009, pod č. 08439/2009/OZFP/25845-M, Slovenská republika zastúpená Ministerstvom dopravy, pôšt a telekomunikácií Slovenskej republiky v tomto znení: Slovenská republika, zastúpená Ministerstvom dopravy, pôšt a telekomunikácií Slovenskej republiky, v mene ktorého koná Ing. C. M., minister dopravy, pôšt a telekomunikácií, týmto potvrdzuje, že na stavby diaľnic a rýchlostných ciest uvedených v prílohe k zákonu č. 669/2007 Z. z. si neuplatňuje predkupné právo zapísané na základe § 7a zákona č. 669/2007 Z. z. Vlastnícke právo k pozemkom na prípravu a výstavbu stavieb diaľnic a rýchlostných ciest uvedených v prílohe zákona č. 669/2007 Z. z. je oprávnená nadobúdať, a to tak vyvlastnením, ako aj vykúpením, Národná diaľničná spoločnosť, a.s., Mlynské Nivy 45, 821 09 Bratislava. Toto potvrdenie sa vydáva pre účely katastrálnych konaní, ktorých predmetom je zápis vlastníckych práv k pozemkom, ku ktorým bolo na základe § 7a zákona č. 669/2007 Z. z., po právoplatnosti územného rozhodnutia vydaného na niektorú zo stavieb diaľnic a rýchlostných ciest uvedených v prílohe zákona č. 669/2007 Z. z. zapísané predkupné právo Slovenskej republiky - Ministerstva dopravy, pôšt a telekomunikácií Slovenskej republiky, avšak kupujúcim alebo tým, na návrh koho sa vlastnícke právo vyvlastnilo, je Národná diaľničná spoločnosť, a.s. Na základe vyššie uvedeného žalobca zastáva názor, že z textu uvedeného rozhodnutia je zrejmé, že prerušenie konania vedeného pod č. V - 6244/2009-P bolo v rozpore s týmto rozhodnutím, pretože sa vzťahuje na všetky katastrálne konania. Ďalšou skutočnosťou na základe ktorej predávajúci nemohol ponúknuť „oprávnenému" z predkupného práva, aby si toto právo uplatnil je to, že predkupné právo nebolo zapísané v katastri nehnuteľnosti. Dňa 19. 1. 2010 upozornil žalobca Správu katastra Prešov na nezákonný postup a žiadal aby v konaní pokračovala. Dňa 7. 1. 2010 podal žalobca na Okresnej prokuratúre v Prešove podnet o podozrení zo spáchania trestného činu s odôvodnením, že Správa katastra v Prešove nebola oprávnená prerušiť predmetné konanie. Správa katastra v Prešove v konaní o povolení vkladu vlastníckeho práva dňa 5. 2. 2010 rozhodla tak, že vklad vedený pod č. V 6244/2009-P v prospech žalobcu povolila. Dňa 4. 3. 2010 bolo žalobcovi doručené oznámenie o vybavení jeho podnetu okresnou prokuratúrou zo dňa 7. 1. 2010, vo veci zákonnosti postupu Správy katastra Prešov, v konaní V 6244/2009 o povolení vkladu vlastníckeho práva a zákonnosť rozhodnutia o prerušení konania vydaného Správou katastra Prešov dňa 14. 12. 2009. Prokurátor v odôvodnení okrem iného uviedol, že správny orgán postupoval v súlade so zákonom ak konanie prerušil a vyzval účastníkov aby v ním stanovenej lehote predložili vyjadrenie Slovenskej republiky, ako oprávnenej z predkupného práva, že si neuplatnila predkupné právo podľa § 7a zákona č. 669/2007 Z.z., na parcelu 3135/4 v kat. úz. B.. Ak vlastník pozemku ani po výzve nepreukáže, že pozemok ponúkol štátu, je povinnosťou správy katastra konanie o vklade zastaviť. Voči vybaveniu podnetu zo strany Okresnej prokuratúry v Prešove podal žalobca listom zo dňa 8. 3. 2010 žiadosť o preskúmanie zákonnosti. Dňa 13. 4. 2010 bolo žalobcovi doručené rozhodnutie Správy katastra Prešov, č. V 6244/2009 - P zo dňa 1. 4. 2010, ktorým správny orgán rozhodol, že plne vyhovuje protestu prokurátora Okresnej prokuratúry Prešov č. Pd 51/10/-1 zo dňa 1. 3. 2010 vo veci povolenia vkladu vlastníckeho práva na základe kúpnej zmluvy uzavretej medzi účastníkmi - predávajúcim: TOP R servis, s.r.o. a žalobcom a ruší rozhodnutie o povolení návrhu na vklad. Proti tomuto rozhodnutiu podal žalobca dňa 14. 4. 2010 odvolanie, doručené správe katastra dňa 15. 4. 2010. Dňa 26. 4. 2010 žalobca doplnil odvolanie s odôvodnením, že napadnuté rozhodnutie, ktorým Správa katastra Prešov „plne vyhovuje a napadnuté rozhodnutie o povolení návrhu na vklad ruší", je nezmyselné a nevykonateľné, pretože žiadne rozhodnutie ktorým by sa povoľoval návrh na vklad, vydané nebolo. Dňa 8. 6. 2010 bolo žalobcovi doručené rozhodnutie žalovaného č. Upo 2/2010-So, zo dňa 25. 5. 2010, ktorým žalovaný rozhodol o odvolaní žalobcu a rozhodnutie č. V6244/09-P zo dňa 1. 4. 2010, ktorým sa plne vyhovelo protestu prokurátora OP v Prešove č. Pd 51/10/-1 zo dňa 1. 3. 2010 potvrdil. Dňa 27. 7. 2010 bolo žalobcovi doručené rozhodnutie Správy katastra Prešov, č. V 6244/2009 zo dňa 19.7.2010, ktorým správny orgán rozhodol, že konanie zastavuje. Proti tomuto rozhodnutiu podal žalobca dňa 27.7.2010 odvolanie, doručené Správe katastra Prešov dňa 2. 8. 2010. Dňa 8. 10. 2010 bolo žalobcovi doručené rozhodnutie žalovaného č. Vo 12/2010/Ba, zo dňa 30. 9. 2010, ktorým žalovaný odvolanie žalobcu zamietol a rozhodnutie prvostupňového správneho orgánu potvrdil. Zdôraznil, že potvrdenie č. 08439/2009/OZFP/25845-M zo dňa 24. júna 2009 sa vzťahovalo na všetky katastrálne konania ktorých predmetom je zápis vlastníckych práv k pozemkom, ku ktorým je na základe § 7a zákona č. 669/2007 Z. z., po právoplatnosti územného rozhodnutia vydaného na niektorú zo stavieb diaľnic a rýchlostných ciest uvedených v prílohe zákona č. 669/2007 Z. z., zapísané predkupné právo Slovenskej republiky - Ministerstva dopravy, pôšt a telekomunikácií Slovenskej republiky. Taktiež podľa stanoviska Slovenskej republiky - Ministerstva dopravy, pôšt a telekomunikácií Slovenskej republiky zo dňa 28. 12. 2009, na základe žiadosti žalobcu ministerstvo uviedlo: „Toto rozhodnutie, bolo vydané na účely všetkých katastrálnych konaní...", ktorých predmetom je zápis vlastníckych práv k pozemkom, ku ktorým na základe § 7a zákona č. 669/2007 Z. z., po právoplatnosti územného rozhodnutia vydaného na niektorú zo stavieb diaľnic a rýchlostných ciest uvedených v prílohe zákona č. 669/2007 Z. z. zapísané predkupné právo Slovenskej republiky - Ministerstva dopravy, pôšt a telekomunikácií Slovenskej republiky, avšak kupujúcim alebo tým, na návrh koho sa vlastnícke právo vyvlastnilo, je Národná diaľničná spoločnosť a.s.“ Predmetné stanovisko bolo zaslané na vedomie aj Správe katastra Prešov. Podľa čl. 2 ods. 2 Ústavy SR, štátne orgány môžu konať iba na základe ústavy, v jej medziach a v rozsahu a spôsobom, ktorý ustanoví zákon. V žalobe žalobca ďalej citoval § 31 katastrálneho zákona s poukazom na ktorý je toho názoru, že Správa katastra Prešov ani žalovaný nie sú oprávnení vydať rozhodnutie ktorým sa ruší rozhodnutie o povolení vkladu vlastníckeho práva na základe kúpno-predajnej zmluvy, povolený pod č. V 6244/2009- P a následne zastaviť konanie o povolení vkladu vlastníckeho práva, ktoré sa už predčasom skončilo rozhodnutím o povolení vkladu vlastníckeho práva z dôvodu, že: - vklad vlastníckeho práva už bol právoplatne povolený a rozhodnutie o povolení vkladu nadobudlo právoplatnosť dňa 5.2.2010. - Správa katastra Prešov nie je oprávnená vydať rozhodnutie ktorým ruší rozhodnutie o povolení vkladu vlastníckeho práva, ktorý už bol právoplatne povolený z dôvodu absencie právomoci. V takomto prípade sa jedná o ničotný správny akt, tzv. paakt. Na základe uvedeného žalobca žiadal, krajský súd zrušil rozhodnutie žalovaného a vrátil mu vec na ďalšie konanie. Zároveň žiadal, aby mu boli nahradené trovy konania. Žalovaný vo vyjadrení k žalobe zotrval na skutkovej a právnej argumentácii uvedenej v odôvodnení preskúmavaného rozhodnutia a navrhol žalobu ako nedôvodnú zamietnuť. Ďalší účastník konania spoločnosť TOP R servis, s.r.o. Stará Ľubovňa sa na pojednávanie nedostavil aj napriek tomu, že aplikujúc fikciu doručenia bol o termíne pojednávania upovedomený. Krajský súd podľa § 250j ods. 1 zákona č. 99/1963 Občianskeho súdneho poriadku (ďalej len O.s.p.) preskúmal napadnuté rozhodnutie a konanie ktoré mu predchádzalo v rozsahu a z dôvodov uvedených v žalobe s tým, že podľa § 250g ods. 2 O.s.p. konal a rozhodol v neprítomnosti účastníka konania spoločnosti TOP R servis, s.r.o., oboznámil sa s obsahom administratívneho spisu a jednohlasne dospel k záveru, že žaloba je dôvodná, lebo rozhodnutie správneho orgánu vychádza z nesprávneho právneho posúdenia veci a v konaní bola zistená taká vada, ktorá mohla mať vplyv na zákonnosť napadnutého rozhodnutia. Predmetom preskúmania je rozhodnutie správneho orgánu vydané podľa zákona č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam (ďalej len katastrálny zákon) vo veci návrhu na vklad vlastníckeho práva do katastra nehnuteľností na základe kúpnej zmluvy zo dňa 27. 11. 2009, uzavretej medzi spoločnosťou TOP R servis, s.r.o. ako predávajúcim a žalobcom ako kupujúcim, keď v zmysle rozhodnutia Krajského stavebného úradu v Prešove o umiestnení líniovej stavby č. 2009-730/3005-11/Sp-KC zo dňa 3. 9. 2009, ktoré nadobudlo právoplatnosť dňa 21. 11. 2009, sa má časť stavby diaľnice nachádzať na jednej z troch parciel, ktoré boli predmetom kúpnej zmluvy zo dňa 27. 11. 2009 (E KN č. 6-3135/4 kat. úz. B.). V zmysle § 7a zákona č. 669/2007 Z.z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona č. 162/1995 Z.z. o katastri nehnuteľností (ďalej len zákon č. 669/2007 Z.z.) na pozemok, na ktorom sa má uskutočniť stavba diaľnice alebo cesty pre motorové vozidlá vzniká zo zákona predkupné právo štátu dňom právoplatnosti územného rozhodnutia. V danom prípade prvostupňový správny orgán konanie podľa § 31b písm. f/ katastrálneho zákona zastavil s odôvodnením, že žalobca v stanovenej lehote 30 dní odo dňa doručenia rozhodnutia o prerušení konania neodstránil nedostatky uvedené v rozhodnutí o prerušení konania z dňa 14. 12. 2009, číslo: V 6244/2009-P. Na základe odvolania žalobcu žalovaný podľa § 59 ods. 2 Správneho poriadku preskúmavaným rozhodnutím odvolanie zamietol a prvostupňové rozhodnutie správneho orgánu potvrdil. Podľa § 22 ods. 5 katastrálneho zákona v katastrálnom konaní sa postupuje podľa všeobecných predpisov o správnom konaní, ak tento zákon alebo iný zákon neustanovuje inak. Podľa § 31a písm. c/ katastrálneho zákona konanie o návrhu na vklad sa preruší, ak bol účastník konania vyzvaný, aby v určenej lehote predložil verejnú listinu alebo inú listinu, ktorá potvrdzuje právo k nehnuteľnosti, alebo aby odstránil nedostatky návrhu, prípadne jeho príloh, Podľa § 31b písm. f/ katastrálneho zákona konanie o návrhu na vklad sa zastaví, ak účastník konania v určenej lehote neodstránil nedostatky návrhu na vklad, prípadne jeho príloh, Z rozhodnutia prvostupňového správneho orgánu zo dňa 14. 12. 2009, číslo: V 6244/2009-P vyplýva, že správny orgán podľa § 31a písm. c/ katastrálneho zákona prerušil predmetné konanie na dobu 30 dní odo dňa doručenia tohto rozhodnutia za účelom ... „predloženia vyjadrenia Slovenskej republiky ako oprávnenej z predkupného práva, že si neuplatnila predkupné právo podľa § 7a zákona č. 669/2007 Z.z. na parcelu EKN č. 6-3135/4 v kat. úz. B. na základe písomnej ponuky povinného z predkupného práva.“ Rozhodnutie o prerušení konania bolo žalobcovi doručené dňa 14. 12. 2009. Z obsahu administratívneho spisu vyplýva, že sa v ňom okrem iného nachádza list Ing. C. M., ministra dopravy, pôšt a telekomunikácií zo dňa 24. 6. 2009, číslo: 08439/2009/OZFP/25845-M v ktorom oznamuje, že Slovenská republika zastúpená Ministerstvom dopravy, pôšt a telekomunikácii Slovenskej republiky v mene ktorej koná Ing. C. M., minister dopravy, pôšt a telekomunikácii týmto potvrdzuje, že na stavby diaľnic a rýchlostných ciest uvedených v prílohe k zákonu č. 669/2007 Z.z. si neuplatňuje predkupné právo zapísané na základe § 7a zákona č. 669/2007 Z.z. Vlastnícke právo k pozemkom na prípravu a výstavbu diaľnic a rýchlostných ciest uvedených v prílohe k zákonu č. 669/2007 Z.z. je oprávnená nadobudnúť a to tak vyvlastnením ako aj vykúpením Národná diaľničná spoločnosť, a.s. Toto potvrdenie sa vydáva na účely katastrálnych konaní, ktorých predmetom je zápis vlastníckych práv k pozemkom, ku ktorým bolo na základe § 7a zákona č. 669/2007 Z.z. po právoplatnosti územného rozhodnutia vydané na niektorú zo stavieb diaľnic a rýchlostných ciest uvedených v prílohe k zákonu č. 669/2007 Z.z., zapísané predkupné právo Slovenskej republiky - Ministerstva pôst a telekomunikácií Slovenskej republiky, avšak kupujúcim alebo tým na návrh koho sa vlastnícke právo vyvlastnilo je Národná diaľničná spoločnosť, a.s. Ďalej sa v administratívnom spise nachádza list Ministerstva dopravy, pôšt a telekomunikácií Slovenskej republiky zo dňa 9. 9. 2009, zn. 7919/2009-OZFP/z.36235, adresovaný Správe katastra Prešov, ktorým v prílohe zasiela originál rozhodnutia ministra dopravy, pôšt a telekomunikácii Slovenskej republiky č. 08439/2009/OZFP/2584-M zo dňa 24. 6. 2009, doručený správnemu orgánu dňa 6. 9. 2009 pod č. 1/2675/09 ako aj list Ministerstva dopravy, pôšt a telekomunikácií Slovenskej republiky zo dňa 1. 7. 2009, číslo: 7919/2008-OZFP/26789 adresovaný konateľovi žalobcu v ktorom oznamuje, že ... „listom zo dňa 4. mája 2009 nám bola 7. mája 2009 doručená ponuka na odkúpenie nehnuteľností podľa § 7a zákona č. 540/2008 Z.z., na ktoré má Ministerstvo dopravy, pôšt a telekomunikácií Slovenskej republiky zo zákona predkupné právo. V zmysle predmetnej ponuky Ministerstvo dopravy, pôšt a telekomunikácií Slovenskej republiky malo do dvoch mesiacov od ponuky zaplatiť kúpnu cenu. V prílohe vám zasielame kópiu rozhodnutia Ministra dopravy, pôšt a telekomunikácií Slovenskej republiky v zmysle ktorého si Ministerstvo dopravy, pôšt a telekomunikácií Slovenskej republiky neuplatňuje predkupné právo, zapísané na základe § 7a zákona č. 669/2007 Z.z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona č. 162/1995 Z.z. o katastri nehnuteľností v znení neskorších predpisov a to vzhľadom na to, že vlastnícke právo k pozemkom na prípravu a výstavbu stavieb, diaľnic a rýchlostných ciest uvedených v prílohe zákona č. 669/2007 Z.z. nadobúda spoločnosť Národná diaľničná spoločnosť, a.s.“ Súčasťou administratívneho spisu žalovaného je aj list žalobcu zo dňa 17. 12. 2009, adresovaný Ministerstvu dopravy, pôšt a telekomunikácií Slovenskej republiky, označený ako „Žiadosť o stanovisko,“ v ktorom žalobca uviedol, že na Správe katastra Prešov je vedené konanie o povolenie vkladu vlastníckeho práva k nehnuteľnostiam nachádzajúcim sa v kat. úz. S. a v kat. úz. B., na základe kúpnej zmluvy uzavretej dňa 1. 12. 2009. Konanie je vedené pod č. k. V-6244/2009-P. Správa katastra vydala dňa 14. 12. 2009 rozhodnutie, ktorým správny orgán konanie podľa § 31a písm. c/ katastrálneho zákona prerušil. V rozhodnutí o prerušení správny orgán vyzval účastníkov preukázať, že predávajúci ponúkli vec - predmet prevodu oprávnenému z predkupného práva, t.j. Slovenskej republike - Ministerstvu dopravy, pôšt a telekomunikácií a oprávnený si toto právo neuplatnil. Okrem iného poukázal na skutočnosť, že predkupné právo nie je zapísané v katastri nehnuteľností a nie je preto určený jeho rozsah a ani komu právo svedčí. Táto podmienka je však podľa názoru žalobcu zo strany Správy katastra Prešov nepodložená, pretože mu je známe rozhodnutie ktoré vydalo dňa 24. 6. 2009 pod č. 08439/2009/OZFP 25845-M. Slovenská republika zastúpená Ministerstvom dopravy, pôšt a telekomunikácií Slovenskej republiky v mene ktorého koná Ing. C. M., minister dopravy, pôšt a telekomunikácií ktorý potvrdil, že na stavby diaľnic a rýchlostných ciest uvedených v prílohe k zákonu č. 669/2007 Z.z. si neuplatňuje predkupné právo zapísané na základe § 7a cit. zákona. Toto potvrdenie sa vydáva pre účely katastrálnych konaní, ktorých predmetom je zápis vlastníckych práv k pozemkom, ku ktorým bolo na základe § 7a zákona č. 669/2007 po právoplatnosti územného rozhodnutia vydaného na niektorú zo stavieb diaľnic a rýchlostných ciest uvedených v prílohe zákona č. 669/2007 Z.z. zapísané predkupné právo pre Slovenskú republiku, Ministerstvo dopravy, pôšt a telekomunikácií Slovenskej republiky, avšak kupujúcim alebo tým na návrh koho sa vlastnícke právo vyvlastnilo je Národná diaľničná spoločnosť, a.s. Žalobca preto žiadal o vyjadrenie, či si Slovenská republika - Ministerstvo dopravy, pôšt a telekomunikácií Slovenskej republiky bude uplatňovať predkupné právo na jednu z nehnuteľností, ktorá je predmetom prevodu podľa kúpnej zmluvy zo dňa 1. 12. 2009, ako to vyžaduje Správa katastra Prešov, alebo platí uvedené rozhodnutie ministra zo dňa 24. 6. 2009, číslo: 08439/2009/OZFP 25845- M a či sa vzťahuje na všetky katastrálne konania, na všetkých správach katastra na celom Slovensku. V prílohe listu bolo zaslané rozhodnutie o prerušení konania zo dňa 14. 12. 2009, odpoveď na ponuku zo dňa 1. 7. 2009 a rozhodnutie Ministerstva dopravy, pôšt a telekomunikácií Slovenskej republiky zo dňa 24. 6. 2009. Listom zo dňa 28. 12. 2009, číslo: 19504/2009-OZFP z.5335 označeným ako „Stanovisko k žiadosti“ Ministerstvo dopravy, pôšt a telekomunikácií Slovenskej republiky oznámilo, že ... „listom zo dňa 17. decembra 2009 nám bola 21. decembra 2009 doručená žiadosť a stanovisko k tomu, či Slovenská republika - Ministerstvo dopravy, pôšt a telekomunikácií Slovenskej republiky si uplatňuje predkupné právo, alebo či platí rozhodnutie ministra zo dňa 24. 6. 2009, číslo 08439/2009/OZFP/25845-M a zároveň či sa vyššie uvedené rozhodnutie (potvrdenie) vzťahuje na všetky katastrálne konania na všetkých správach katastra na celom území. Po preskúmaní vašej žiadosti vám zasielame nasledujúce stanovisko: Ad a/ K otázke, či vyššie uvedené potvrdenie sa vzťahuje aj na konanie o povolení vkladu vlastníckeho práva k nehnuteľnostiam nachádzajúcim sa v kat. úz. B., na základe kúpnej zmluvy uzavretej dňa 1. decembra 2009 je potrebné preskúmať, či dotknuté nehnuteľnosti sa nachádzajú, resp. budú nachádzať pod diaľnicami a rýchlostnými cestami uvedenými v prílohe zákona č. 669/2007 Z.z., nakoľko uvedené potvrdenie sa vzťahuje na nehnuteľnosti, ktoré sa nachádzajú, resp. budú nachádzať pod diaľnicami a rýchlostnými cestami uvedenými v prílohe k zákonu č. 669/2007 Z.z. Ad b/ Rozhodnutím č. 08439/2009/OZFP/25845/M zo dňa 24. 6. 2009 Slovenská republika zastúpená Ministerstvom dopravy, pôšt a telekomunikácií Slovenskej republiky, v mene ktorého koná Ing. C. M., minister dopravy, pôšt a telekomunikácií potvrdil, a že na stavby diaľnic a rýchlostných ciest uvedených v prílohe k zákonu č. 669/2007 Z.z. o jednorazových mimoriadnych opatreniach v príprave niektorých stavieb diaľnic a ciest pre motorové vozidlá a o doplnení zákona č. 162/1992 Z.z. o katastri nehnuteľností neuplatňuje predkupné právo. Toto rozhodnutie bolo vydané na účely všetkých katastrálnych konaní, ktorých predmetom je zápis vlastníckych práv k pozemkom, ku ktorým na základe § 7a zákona č. 669/2007 Z.z., po právoplatnosti územného rozhodnutia vydaného na niektorú zo stavieb diaľnic a rýchlostných ciest uvedených v prílohe zákona č. 669/2007 Z.z. je zapísané predkupné právo Slovenskej republiky - Ministerstva dopravy, pôšt a telekomunikácií Slovenskej republiky, avšak kupujúcim alebo tým na návrh ktorého sa právo vyvlastnilo je Národná diaľničná spoločnosť, a.s. Toto stanovisko bolo doručené Správe katastra Prešov, čo prvostupňový správny orgán nepopiera, avšak originál tohto listu aj s prezenčnou pečiatkou správneho orgánu o jeho doručení sa v administratívnom spise nenachádza. Vzhľadom na uvedené bez ohľadu na právoplatne ukončené konanie o proteste prokurátora a bez ohľadu na výsledok preskúmavacieho konania o proteste prokurátora na Krajskom súde v Prešove pod sp. zn. 3S 81/10 (vo veci doposiaľ nebolo rozhodnuté) sa krajský súd nestotožňuje s právnym názorom správnych orgánov, že bol dôvod na postup podľa § 31b písm. f/ katastrálneho zákona, teda že bolo možné konanie zastaviť z dôvodu, že žalobca v určenej lehote neodstránil nedostatky uvedené v rozhodnutí o prerušení konania. Naopak v určenej lehote požadované potvrdenie Slovenskej republiky zastúpenej Ministerstvom dopravy pôšt a telekomunikácií Slovenskej republiky ako oprávnenej z predkupného práva na základe písomnej ponuky povinného predložil, na predloženie žiadnych ďalších listín či iných doplnení vyzvaný nebol, postup správnych orgánov bol preto nezákonný. Dôvodom na zrušenie rozhodnutia žalovaného bola aj iná vada, ktorá môže mať vplyv na zákonnosť rozhodnutia. S poukazom na ustanovenie § 22 ods. 5 katastrálneho zákona v spojení s ustanovením § 59 ods. 1 Správneho poriadku bol žalovaný povinný preskúmať napadnuté rozhodnutie v celom rozsahu, a v ktoromkoľvek štádiu konania skúmať splnenie podmienok konania, čo sa nestalo. Podľa § 31b písm. a/ katastrálneho zákona konanie o návrhu na vklad sa preruší, ak sa začalo konanie o predbežnej otázke. Treba uviesť, že ku dňu vydania rozhodnutia žalovaného (30. 9. 2010) sa konanie o predbežnej otázke začalo, pretože ak prvostupňový správny orgán vydal nové rozhodnutie (ktoré je predmetom tohto súdneho preskúmavacieho konania) vo veci návrhu na vklad vlastníckeho práva do katastra nehnuteľností zo dňa 1. 12. 2009, o ktorom bolo právoplatne rozhodnuté rozhodnutím zo dňa 5. 2. 2010, číslo: V-6244/09-P poukazujúc na skutočnosť, že toto rozhodnutie bolo na základe protestu prokurátora č. Pd 51/10-1 rozhodnutím zo dňa 1. 4. 2010, číslo: V-6244/OP-P v spojení s rozhodnutím odvolacieho orgánu zo dňa 25. 5. 2010, číslo: Upo 2/2010-So zrušené a právoplatnosťou tohto rozhodnutia sa správny orgán dostal do štádia pred povolením vkladu, potom k zmene situácie došlo podaním žaloby na súd a začatím konania sp. zn. 3S 81/10 o preskúmanie zákonnosti rozhodnutí správnych orgánov zo dňa 1. 4. 2010 a 25. 5. 2010, v ktorom môžu byť tieto rozhodnutia podľa § 250j ods. 1, 2 O.s.p. zrušené a vec vrátená správnemu orgánu na ďalšie konanie. Od výsledku súdneho konania vo veci 3S 81/10 je závislé rozhodnutie správnych orgánov vo veci opätovného rozhodnutia o návrhu na vklad vlastníckeho práva do katastra nehnuteľností zo dňa 1. 12. 2009 a v tomto štádiu konania sú rozhodnutia správnych orgánov predčasné a nezákonné. K podaniu žaloby 3S 81/10 došlo po vydaní prvostupňového rozhodnutia správneho orgánu, ale pred vydaním rozhodnutia žalovaného o čom žalovaný mal vedomosť, pretože rovnopis žaloby bol žalobcovi doručený dňa 23. 8. 2010 a dňa 16. 9. 2010 sa k nej písomne vyjadril pod č. Upo 2/2008-So. Z uvedených dôvodov krajský súd podľa § 250j ods. 2 písm. a/, e/ O.s.p. preskúmavané rozhodnutie zrušil a vrátil vec žalovanému na ďalšie konanie. O náhrade trov konania rozhodol podľa § 250k ods. 1 O.s.p. a priznal úspešnému žalobcovi náhradu trov konania v sume 389,92 Eur. Tieto pozostávajú zo zaplateného súdneho poplatku 66,- Eur a trov právneho zastúpenia v sume 323,92 Eur za tri úkony právnej pomoci podľa § 11 ods. 4 a § 14 ods. 1, 3 vyhlášky č. 655/2004 Z.z. o odmenách a náhradách advokátov za poskytovanie právnych služieb: 1/ prevzatie a príprava dňa 10. 10. 2010 á 120,17 Eur, 2/ podanie žaloby dňa 14. 10. 2010 á 120,17 Eur, 3/ účasť na pojednávaní dňa 25. 11. 2011 á 61,75 Eur a 2 x režijný paušál v sume 7,21 Eur a 1 x režijný paušál v sume 7,41 Eur, spolu: (2 x 120,17 + 1 x 61,75 + 2 x 7,21 + 1 x 7,41) = 323,92 Eur. Súd znížil odmenu za účasť na pojednávaní konanom dňa 25. 11. 2011 o polovicu v zmysle § 14 ods. 3 písm. d/ vyhlášky a nepriznal odmenu za 3 úkony - vyjadrenia zo dňa 16. 11. 2010, 3. 10. 2011, 11. 11. 2011 z dôvodu, že ide o preskúmavacie konanie podľa osobitnej piatej časti O.s.p. upravujúcej správne súdnictvo, v ktorom sa dokazovanie nevykonáva a rozsah preskúmavacieho konania je daný rozsahom námietok uvedených v žalobe, ktorú možno podať do dvoch mesiacov od doručenia rozhodnutia správneho orgánu v poslednom stupni (§ 250b ods. 1 O.s.p.), pričom rozsah napadnutia možno rozšíriť len v lehote podľa § 250b ods. 1 O.s.p. Okrem uvedeného vyjadrenie žalobcu zo dňa 16. 10. 2010 že nesúhlasí s rozhodnutím bez nariadenia pojednávania sa týka procesných podmienok konania, nie veci samej. Na vyjadrenia zo dňa 3. 10. 2011 a 11. 11. 2011 žalobca nebol vyzvaný, tieto mohol realizovať na ústnom pojednávaní konanom dňa 25. 11. 2011 za účasť na ktorom mu bola priznaná odmena. Trovy konania v sume 389,92 Eur je žalovaný povinný zaplatiť v lehote 15 dní odo dňa právoplatnosti tohto rozsudku na účet právneho zástupcu žalobcu JUDr. Jána Garaja, vedený H., a.s., č. účtu: XXXXXXXXXX/XXXX. Poučenie: Proti tomuto rozsudku je prípustné odvolanie v lehote 15 dní odo dňa jeho doručenia, prostredníctvom Krajského súdu v Prešove na Najvyšší súd SR v Bratislave, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2011:8010200768.2 (dáta aktuálne k 10. 11. 2026). Záväzné je znenie zverejnené súdom.




